**Zhang Wenxiu** (yksink.: 张文秀; perint.: 張文秀; pinyin: *Zhāng Wénxiù*, s. 22. maaliskuuta 1986 Liaoning, Kiina) on kiinalainen moukarinheittäjä.

Edmontonin MM-kisoissa 2001 Zhang oli 11:s tuloksella 61,61 m. Seuraavana vuonna hän karsiutui Kingstonin nuorten MM-kisoissa ja voitti alle 20-vuotiaiden Aasian-mestaruuden. Hän karsiutui myös Pariisin MM-kisoissa 2003 tuloksella 65,09 m, mutta Ateenan olympialaisissa 2004 hän heitti seitsemänneksi tuloksella 72,03 m. Helsingin MM-kisoissa 2005 Zhang oli viides, mutta sijoitus parani vuonna 2013 neljänneksi voittajan dopingkäryn myötä. Vuonna 2005 Zhang voitti Aasian mestaruuden. Yleisurheilun maailmancupissa 2006 hän sijoittui neljänneksi. Hän voitti kultaa Dohan Aasian kisoissa 2006 maanosan ennätyksellä 74,15 m. Zhang voitti Osakan MM-kisoissa 2007 MM-pronssia tuloksella 74,39 m.

Pekingin olympialaisissa 2008 Zhang sijoittui alun perin kolmanneksi tuloksella 74,32 m, mutta nousi myöhemmin hopealle Aksana Mjankovan dopinghylkäyksen jälkeen. Berliinin MM-kilpailuissa 2009 hän sijoittui viidenneksi tuloksella 72,57 m. Hän voitti samana vuonna Aasian-mestaruuden Kantonissa tuloksella 72,07 m. Aasian kisoissa 2010 Zhang voitti kultaa ja sijoittui toiseksi maanosien cupissa. Daegun MM-kilpailuissa 2011 hän voitti pronssia tuloksella 75,03 m. Lontoon olympialaisissa 2012 hän sijoittui alun perin neljänneksi tuloksella 76,34 m, mutta nousi myöhemmin pronssille Tatjana Lysenkon dopinghylkäyksen jälkeen. Moskovan MM-kilpailuissa 2013 Zhang sijoittui alun perin kolmanneksi tuloksella 75,58 m, mutta nousi myöhemmin hopealle Tatjana Lysenkon dopinghylkäyksen jälkeen.

Aasian kisoissa 2014 Zhang voitti kultaa tuloksella 77,33 m. Hän oli antanut ennen kilpailuja positiivisen dopingnäytteen ja hänen suorituksensa hylättiin aluksi, mutta hylkäys kumottiin myöhemmin kun dopingkäryn katsottiin johtuneen saastuneesta ruoasta. Zhang sai hopeaa Pekingin MM-kilpailuissa 2015 tuloksella 76,33 m ja Rion olympialaisissa 2016 tuloksella 76,75 m. Lontoon MM-kilpailuissa 2017 hän sijoittui neljänneksi tuloksella 74,53 m.

Zhang heitti nuorten maailmanennätyksen 73,24 m vuonna 2005. Ennätyksen rikkoi Silja Kosonen vuonna 2021. Zhang paransi moukarinheiton Aasian ennätystä useasti vuosina 2005–2012, ensimmäisen kerran tuloksella 73,24 m ja viimeisen kerran tuloksella 76,99 m. Hänen maannaisensa Wang Zheng rikkoi ennätyksen maaliskuussa 2014 tuloksella 77,68 m.

Henkilökohtaiset ennätykset
---------------------------

* Moukarinheitto: 77,33 (2014)

Lähteet
-------

1. 1 2 3 4 5 6 7  Zhang Wenxiu Kansainvälinen yleisurheiluliitto.  (englanniksi)
2. 1 2 3 4 5 6 7 8 9  Zhang Wenxiu Tilastopaja (vaatii kirjautumisen, maksullinen palvelu).  (englanniksi) Viitattu 26.8.2015
3. 1 2  Butler, Mark (toim.): *IAAF Statistics Handbook – Doha 2019*, s. 86, 345, 479. IAAF, 2019. Teoksen verkkoversio (viitattu 2.12.2019). (englanniksi)
4. ↑  Zhang Wenxiu set to have Asian Games gold medal returned - Athletics Weekly *Athletics Weekly*.  6.5.2015. Viitattu 12.5.2015.
5. ↑  Kosonen moukaroi olympiapaikan nuorten ME-tuloksella – Kangas kolmas Vaasassa: "Jonkinlainen ylirasitustila tässä on" *Yleisurheilu.fi*.  28.6.2021. Viitattu 28.6.2021.
6. ↑  Jalava, Mirko: Wang smashes Asian hammer record in China  29.3.2014. iaaf.org. Viitattu 17.4.2014. (englanniksi)

Aiheesta muualla
----------------

* Kuvia tai muita tiedostoja aiheesta **Zhang Wenxiu** Wikimedia Commonsissa

* Zhang Wenxiu *Olympedia*.  (englanniksi)

  


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Henkilöt | 
* World Athletics
* Tilastopaja 🔒

 |

 |